1. Pán Róbert Knirsch
Pracoval ako profesionálny hasič Hasičského záchranného útvaru Hlavného mesta SR Bratislavy od 1. novembra 1983 do 31. marca 2010  a  ako dobrovoľný hasič  v Petržalke od 1. mája 1993. V súčasnosti je vo výsluhovom dôchodku. Za tieto dlhé fyzicky a psychicky náročné roky sa zúčastnil sa pri likvidácii mnohých požiarov v Bratislave ako aj v našej mestskej časti Bratislava-Petržalka, pri rôznych záchranných akciách a dopravných nehodách, čím priamo zachraňoval zdravie spoluobčanov a ich ľudské životy,  ako aj verejný majetok  a majetok občanov Petržalky a celej Bratislavy. Je veľmi ústretovej povahy, vždy ochotne pomáhal a radil mladším kolegom a vykonával príkladnú službu ako strojník – hasič. Za likvidáciu a záchranárske práce pri požiari v areáli Matador - DETOX dňa 18. júna 2006,  bol ocenený Zlatým záchranárským krížom, ktorý je najvyšším vyznamenaním pre hasičov. Ako dobrovoľný a profesionálny hasič tiež rád spolupracoval pri návštevách materských a základných škôl, kde deťom predvádzali hasičskú techniku  a zúčastňoval sa na organizovaní návštev hasičskej zbrojnice v Petržalke. Pán Róbert Knirsch sa iniciatívne podieľal aj pri zabezpečovaní najrôznejších kultúrnych a športových podujatí v Petržalke, ako napr. na Dňoch Petržalky, futbalových zápasoch Artmedie a ďalších. Je dobrovoľným  bezplatným viacnásobným darcom krvi. V Petržalke žije viac ako 20 rokov, vytvoril si k nej osobitný vzťah, vychoval tu ďalšie mladé generácie Petržalčanov, svoje deti a vnukov. Kolektívy profesionálnych hasičov Hasičského záchranného útvaru Hlavného mesta SR Bratislavy a Dobrovoľného požiarneho zboru z Petržalky  si svojho kolegu Róberta Knirscha  veľmi vážia, pretože im počas svojej aktívnej služby odovzdával poznatky a skúsenosti v hasičskej profesii a zároveň bol a ostáva aj naďalej pre nich príkladom a vzorom  nielen  skvelého hasiča ale aj skvelého človeka.
2. Pani Anna Všetečková                                     
Tento návrh je vyústením viacročnej vytrvalej a inšpiratívnej občianskej aktívnej práce pani Anny Všetečkovej,  najmä v oblasti revitalizácie verejných detských ihrísk v Petržalke. Pani Anna Všetečková je ústrednou postavou, ktorá stojí za krásne zrekonštruovaným ihriskom na Šášovskej ulici, no nie len za týmto jedným. Ona sama zmobilizovala  ďalších občanov a s revitalizáciou ihriska začali ešte  dva  roky predtým,  ako projekt revitalizácie spustila naša mestská časť. Svojou prácou a pod jej vedením títo ľudia zveľaďovali obecný majetok a čo je ešte dôležitejšie, získali k nemu vzťah a začali ho ochraňovať. Anna Všetečková napísala viacero úspešných projektov a získané finančných granty, ktorých výška sa vyrovná príspevku mestskej časti, neustále investuje do zveľaďovania ihriska na Šášovskej ulici, ktoré jednoznačne patrí k najkrajším v mestskej časti. Zároveň organizuje brigády, zbierky osobných finančných prostriedkov od rodičov a týmto všetkým napomáha k zveľadeniu obecného majetku. Výsledky jej práce nemožno zužovať iba na pekne vyzerajúce nové hracie prvky na tomto ihrisku. Jej prínos je oveľa širší. Je príkladom a vzorom aktívneho občana, ktorý môže veľa zlepšiť a mestskej časti výrazne pomôcť. Na jej príklade to pochopili aj samotní poslanci a miestny úrad, keď sa rozhodli, že pri rekonštrukciách verejných detských ihrísk najskôr podporia tie lokality, kde sú občania aktívni. To naozaj pomohlo zvýšiť tak dôležitú občiansku aktivitu aj v iných lokalitách Petržalky. Anna Všetečková bola taktiež hybnou silou, ktorá sa podieľala na založení občianskeho združenia Petržalské ihriská i keď nie je jeho vrcholným predstaviteľom. Spolu s ostatnými rodičmi tak vytvorili pre mestskú časť dôležitého a hodnotného partnera pri revitalizácií  ihrísk. Poskytli mestskej časti svoje skúsenosti a osobné nasadenie, pretože majú záujem, aby naša Petržalka bola lepším miestom pre život pre všetkých. Deti Anny Všetečkovej rýchlo vyrastú a na ihriskách sa hrať nebudú, ale výsledky jej práce tu ostanú i pre ďalšie generácie v podobe „jej“ krásneho ihriska na Šášovskej a mnohých ďalších.
3. Pani Mária Winkláreková

Je členkou Klubu dôchodcov Vyšehradká 35, ktorá pred šiestimi rokmi založila spevácky súbor Melódia, ktorý veľmi úspešne vedie dodnes. Pod jej vedením sa súbor dostal až na celoslovenskú prehliadku ľudových piesní seniorov  do Košíc, pravidelne vystupujú bez nároku na honorár na rôznych spoločenských podujatiach nie len v našej mestskej časti Bratislava-Petržalka, spievajú jubilantom, poslancom. Je členkou Jednoty dôchodcov v Petržalke, aktívnou členkou samosprávy v Klube dôchodcov Vyšehradská. Svojim osobným vkladom sa výrazne pričiňuje o skultúrnenie života dôchodcov, ľudia ju na ulici spoznávajú, oslovujú a chvália súbor za ich vystúpenia a činnosť. Je to jej osobná zásluha a zanietenosť, že vedie tento 20 členný súbor senioriek a seniorov, ktorý je v Petržalke známy. V klube dôchodcov vždy aktívne a rada pomáha pri príprave a organizovaní ich jednotlivých akcií, je príkladom osoby,  ktorá spestruje život dôchodcov svojou  milou, veselou a priateľskou povahou.

4. Pán  Doc. MUDr.  Štefan  Zboja, CSc. 
Pri tomto významnom oceňovaní Osobnosť Petržalky bezpochyby nemôžeme obísť výnimočnú a spoločensky vysoko uznávanú profesiu, ktorá je povýšená na životné poslanie  a to je povolanie lekára.  Takým,  ktorý celý svoj život úprimne obetoval tomuto poslaniu, zachraňoval ľudské životy, dával ľuďom v ich najťažších životných situáciách nádej na lepší, zdravší a plnohodnotnejší život je pán Doc. MUDr. Štefan Zboja, CSc. Štúdium na Lekárkej fakulte Univerzity Komenského ukončil v roku 1960, kedy začal pracovať vo Fakultnej nemocnici v Martine na klinike chirurgie. Od roku 1973 pracoval vo Fakultnej nemocnici na Mickievičovej v Bratislave, postupne pokračoval v ďalšom celoživotnom vzdelávaní, urobil atestácie a v roku 1983 bol vymenovaný za docenta. Je prvozakladateľom mikrochirurgie a replantácie mikrochirurgickou cestou. Bol jedným z prvých chirurgov  na novozaloženom oddelení plastickej chirurgie v ružinovskej nemocnici, kde pracuje dodnes. Plastická chirurgia je samostatný medicínsky odbor, hraničiaci a kooperujúci s inými medicínskymi odbormi, zaoberajúci sa vrodenými vývojovými chybami, operáciami nádorov kože a podkožia, chirurgiou ruky, periférneho nervového systému, estetickou a korektívnou chirurgiou, rekonštrukčnou chirurgiou a mikrochirurgiou.  Pod plastickú chirurgiu spadajú všeobecná plastická chirurgia, rekonštrukčná mikrochirurgia, estetická chirurgia, chirurgia vývojových chýb, chirurgia ruky, ako aj riešenie úrazov a poúrazových defektov. Pán Doc. MUDr. Štefan Zboja, CSC. publikoval viac ako 60 prác v odbore plastickej chirurgie, zúčastnil sa viac ako 100 medzinárodných kongresov a konferencií. Počas svojho celoživotného vzdelávania absolvoval viaceré dlhodobé študijné pobyty na klinike hrudnej chirurgie v Prahe, v Budapešti, v Leningrade a v Paríži ako aj mnohé krátkodobé zahraničné pobyty.
Za svoju vynikajúcu prácu bol ocenený mnohými medailami ako sú: 
Bronzová pamätná medaila Jana Evangelisty Purkyně
Strieborná medaila Lekárskej fakulty Univerzity Komenského v Bratislave
Strieborná medaila plastickej chirurgie
Zlatá medaila Lekárskej spoločnosti Jana Evangelisty Purkyně
Je tiež nositeľom štátneho vyznamenania Za vynikajúcu prácu.
Pre Fakultnú nemocnicu s poliklinikou Bratislava, Nemocnicu Ružinov a vieme, že aj  pre celú bratislavskú lekársku obec je veľkým potešením, že tento výnimočný človek dostáva toto ocenenie  za    jeho   celoživotný prínos  v oblasti plastickej chirurgie a  chirurgie ruky.  Kolektív spolupracovníkov navrhol pána Doc. MUDr. Štefana Zboja, CSc. občana Petržalky, o ktorého celoživotnej práci a neopísateľnom odbornom i ľudskom prístupe môžu hovoriť tisícky vyliečených a spokojných pacientov. Práve v mene týchto ľudí, bývalých aj súčasných pacientov pána docenta,  ho  nominovali na ocenenie Osobnosť Petržalky 2010. Jeho ľudské charakterové osobnostné kvality sa plne prejavujú aj v každodennom pracovnom vzťahu k mladším kolegom, ktorým je vždy ochotný  pomôcť a poradiť, zachováva si elán, pozitívne myslenie a je nevyčerpateľnou studnicou životných múdrostí a skúseností.